b'\n_START_ARTICLE_\nTobakar\n_START_SECTION_\nOpis\n_START_PARAGRAPH_\nOdrasli tobakar meri v dol\xc5\xbeino med 2 in 3 mm in \xc5\xbeivijo od 2 do 6 tednov. Odrasli hro\xc5\xa1\xc4\x8di letijo in se na tak na\xc4\x8din \xc5\xa1irijo, vendar se kot odrasli ne prehranjujejo._NEWLINE_\xc5\xa0kodljivec so li\xc4\x8dinke, ki se prehranjujejo v prvi vrsti s tobakom, tako surovim, kot tudi s toba\xc4\x8dnimi izdelki. Poleg tobaka se hranijo tudi s tropinami, ki nastanejo pri stiskanju olja in se uporabljajo za \xc5\xbeivalsko krmo, \xc5\xbeiti in moko, suhim sadjem, posu\xc5\xa1enimi rastlinami, pa tudi z nekaterimi \xc5\xbeivalskimi proizvodi._NEWLINE_Samica odlo\xc5\xbei okoli 100 jaj\xc4\x8dec neposredno na izvor hrane. Po izleganju se li\xc4\x8dinke zavrtajo v notranjost in pri\xc4\x8dnejo s hranjenjem. Pri temperaturi 37 \xc2\xb0C traja razvoj li\xc4\x8dink 26 dni, pri temperaturi 20 \xc2\xb0C pa 120 dni. Tobakar slabo prena\xc5\xa1a mraz. Odrasli hro\xc5\xa1\xc4\x8di pri 4 \xc2\xb0C poginejo v \xc5\xa1estih dneh, jaj\xc4\x8deca pa pri temperaturah od 0 do 5 \xc2\xb0C odmrejo po petih dneh. _NEWLINE_Za tobakarja je zna\xc4\x8dilno, da \xc5\xbeivi v simbiozi s kvasovkami vrste Symbiotaphrina kochii, ki jih samica prenese na zarod prek jaj\xc4\x8dec, ki jih ovije s kvasovkami. Kvasovke so nato prisotne tako v telesu li\xc4\x8dink, kot tudi v \xc4\x8drevesju odraslih hro\xc5\xa1\xc4\x8dev.'